b'\n_START_ARTICLE_\nTiwanaku\n_START_SECTION_\nArhitectura \xc8\x99i arta\n_START_PARAGRAPH_\nArhitectura monumental\xc4\x83 a centrului Tiwanaku este caracterizat\xc4\x83 de pietre mari f\xc4\x83cute de oameni \xc3\xaentr-un mod excep\xc8\x9bional. \xc3\x8en contrast cu stilul zid\xc4\x83riei inca\xc8\x99e de mai t\xc3\xa2rziu, arhitectura Tiwanaku se bazeaz\xc4\x83 \xc3\xaen general pe o construc\xc8\x9bie dreptunghiular\xc4\x83, iar structurile monumentale aveau \xc3\xaen cele mai multe cazuri sisteme de canalizare complicate. Blocurile erau plasate cu mare precizie \xc8\x99i erau aduse \xc3\xaempreun\xc4\x83 de bare de cupru \xc3\xaen form\xc4\x83 de \xe2\x80\x9cI\xe2\x80\x9d, care erau t\xc4\x83iate \xc3\xaen blocurile de piatr\xc4\x83. Blocurile aveau fe\xc8\x9be plate care nu aveau nevoie s\xc4\x83 fie plasate direct unde trebuia, deoarece se foloseau \xc8\x99an\xc8\x9buri care f\xc4\x83ceau posibil\xc4\x83 tragerea lor cu ajutorul fr\xc3\xa2nghiilor._NEWLINE_Cea mai mare atrac\xc8\x9bie a arhitecturii o reprezint\xc4\x83 imaginile gravate pe blocuri \xc3\xaempreun\xc4\x83 cu u\xc8\x99ile gravate \xc8\x99i monoli\xc8\x9bii gigan\xc8\x9bi. Pietrele folosite pentru a construi Tiwanaku erau preg\xc4\x83tite \xc8\x99i transportate 40\xc2\xa0km sau chiar mai mult spre ora\xc8\x99._NEWLINE_Cl\xc4\x83dirile care au fost escavate includ: Akapana, Akapana de Est, platformele din Pumapunku, \xc3\xaemprejurimile din Kalasasaya \xc8\x99i Putuni, precum \xc8\x99i Templul Subteran. Unele structuri se pot vizita \xc3\xaen cadrul turismului modern.\n_START_SECTION_\nAkapana\n_START_PARAGRAPH_\nEste cea mai mare platform\xc4\x83, m\xc4\x83sur\xc3\xa2nd 200 metri pe fiecare latur\xc4\x83; are 17 metri \xc3\xaen\xc4\x83l\xc8\x9bime, iar cele mai grele construc\xc8\x9bii c\xc3\xa2nt\xc4\x83resc peste 100 de tone.\n_START_SECTION_\nPumapunku\n_START_PARAGRAPH_\nEste o alt\xc4\x83 platform\xc4\x83 f\xc4\x83cut\xc4\x83 de oameni, construit\xc4\x83 pe axa vest-est ca \xc8\x99i Akapana. Principala diferen\xc8\x9b\xc4\x83 \xc3\xaentre ea \xc8\x99i alte structuri din ora\xc8\x99 este construc\xc8\x9bia \xc3\xaen forma \xe2\x80\x9cT\xe2\x80\x9d. M\xc4\x83soar\xc4\x83 150 de metri pe fiecare latur\xc4\x83 \xc8\x99i are o \xc3\xaen\xc4\x83l\xc8\x9bime de 5 metri. Cel mai greu bloc de piatr\xc4\x83 c\xc3\xa2nt\xc4\x83re\xc8\x99te 131 de tone \xc8\x99i a fost adus de la 10\xc2\xa0km dep\xc4\x83rtare.\n_START_SECTION_\nKalasasaya\n_START_PARAGRAPH_\nEste o curte \xc3\xaentins\xc4\x83 de aproape 100 de metri, delimitat\xc4\x83 de o poart\xc4\x83 \xc3\xaenalt\xc4\x83. Este a\xc8\x99ezat\xc4\x83 la nordul Akapana-ei \xc8\x99i la vest de templul semisubteran.\n_START_SECTION_\nPoarta Soarelui\n_START_PARAGRAPH_\nEste o poart\xc4\x83 de piatr\xc4\x83 construit\xc4\x83 de cultura Tiwanaku. Este localizat\xc4\x83 aproape de Lacul Titicaca \xc8\x99i situat\xc4\x83 la 3.825 m deasupra nivelului m\xc4\x83rii \xc3\xaen La Paz, Bolivia. Poarta Soarelui are o \xc3\xaen\xc4\x83l\xc8\x9bime de aproape 3 metri \xc8\x99i l\xc4\x83\xc8\x9bimea de 4 metri. A fost ini\xc8\x9bial construit\xc4\x83 dintr-o singur\xc4\x83 piatr\xc4\x83. Greutatea este estimat\xc4\x83 la 10 tone. C\xc3\xa2nd piatra a fost g\xc4\x83sit\xc4\x83 era r\xc4\x83sturnat\xc4\x83 cu fa\xc8\x9ba spre p\xc4\x83m\xc3\xa2nt \xc8\x99i avea o mare gaur\xc4\x83. Este situat\xc4\x83 \xc3\xaen locul \xc3\xaen care a fost g\xc4\x83sit\xc4\x83, \xc3\xaens\xc4\x83 se crede c\xc4\x83 acesta nu a fost locul ini\xc8\x9bial. Poarta Soarelui este un monument valoros \xc3\xaen istoria artei. O parte din elementele iconografiei s-au r\xc4\x83sp\xc3\xa2ndit spre Peru \xc8\x99i alte p\xc4\x83r\xc8\x9bi din Bolivia. Gravurile care decoreaz\xc4\x83 poarta au conota\xc8\x9bii astronomice. Au existat nenum\xc4\x83rate interpret\xc4\x83ri ale inscrip\xc8\x9biilor de pe Poarta Soarelui; se crede c\xc4\x83 multe dintre aceste inscrip\xc8\x9bii au fost folosite drept calendar.\n_START_SECTION_\nReligia\n_START_PARAGRAPH_\nNumele religiei Tiwanaku nu se cunoa\xc8\x99te pentru c\xc4\x83 nu exista o limb\xc4\x83 scris\xc4\x83. Totu\xc8\x99i, ceea ce se cunoa\xc8\x99te este c\xc4\x83 mul\xc8\x9bi dintre zeii venera\xc8\x9bi de oamenii din Tiwanaku se centrau \xc3\xaen jurul agriculturii._NEWLINE_Miturile lor au fost transmise inca\xc8\x99ilor \xc8\x99i spaniolilor care au cucerit acea parte din America de Sud. Venerau mul\xc8\x9bi zei, astfel unul dintre cei mai importan\xc8\x9bi era Viracocha, zeul ac\xc8\x9biunii, formator \xc8\x99i distrug\xc4\x83tor al multor lumi. Cu ajutorul a doi servitori, acesta a creat chiar oameni dintr-o mare st\xc3\xa2nc\xc4\x83. Apoi a trasat sec\xc8\x9biuni pe st\xc3\xa2nc\xc4\x83 \xc8\x99i a trimis servitorii s\xc4\x83 numeasc\xc4\x83 triburile din acea zon\xc4\x83. Cei din Tiwanaku credeau c\xc4\x83 Viracocha a creat gigan\xc8\x9bi pentru a muta st\xc3\xa2ncile masive care apar\xc8\x9bin de istoria lor, dar apoi el a devenit nefericit din cauza gigan\xc8\x9bilor \xc8\x99i a st\xc3\xa2rnit un potop pentru a-i distruge.'